ΓΡΑΠΤΗ ΕΡΩΤΗΣΗ E-2167/98

υποβολή: Vincenzo Viola (PPE) προς την Επιτροπή

(13 Ιουλίου 1998)

Θέμα: Παράταση της προθεσμίας παραδεκτής υποβολής των δαπανών στο πλαίσιο του προγράμματος Ulixes

Ύστερα από την κίνηση μιας διαδικασίας ελέγχου με επιμέλεια των ιταλικών δικαστικών αρχών, η GAL Leader Ulixes της Pantelleria ζήτησε από την ΕΕ την αναστολή των προθεσμιών του προγράμματος Ulixes για όσο χρόνο θα διαρκούσε ο έλεγχος. Η αναστολή αυτή χορηγήθηκε στις 23.11.1995. Εν συνεχεία, η ΕΕ χορήγησε, στις 16.4.1997, στην GAL Ulixes παράταση της προθεσμίας για την παραδεκτή υποβολή των δαπανών κατά 19 μήνες - όσο και η διάρκεια του διοικητικού μπλοκαρίσματος που υπέστη -, ορίζοντας την 31.7.1998 ως νέα ημερομηνία λήξης της προθεσμίας.

Επειδή το ιταλικό Υπουργείο Γεωργίας κοινοποίησε την παράταση της προθεσμίας μόνο στις 6.5.1997 και οπωσδήποτε προκύπτει εκ των πραγμάτων 14μηνη μόνο παράταση προθεσμίας από την ΕΕ, αντί των 19 μηνών που αναφέρονται στην Απόφαση (97) 996 της 16.4.1997, ζητείται από την Επιτροπή να αναφέρει την αιτία για την οποία η GAL εμποδίστηκε να επωφεληθεί πλήρως από το διάστημα της 19μηνης παράτασης που είχε προηγουμένως δοθεί και να αναβάλει για την 31.12.1998 την πραγματική και οριστική λήξη της προθεσμίας, λαμβάνοντας επιπλέον υπόψη τα σοβαρά προβλήματα διαχείρισης τα οποία αντιμετώπισε η GAL Ulixes λόγω της αδικαιολόγητης ενέργειας διοικητικού μπλοκαρίσματος των προβλεπόμενων δράσεων για την υλοποίηση του προγράμματος Leader Pantelleria.

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Για την περίοδο προγραμματισμού των κοινοτικών διαρθρωτικών ταμείων 1990-1993, η Επιτροπή ενέκρινε τη συνολική επιδότηση σχετικά με την κοινοτική πρωτοβουλία Leader στην Ιταλία με απόφαση της 6ης Δεκεμβρίου 1991.

Με την εν λόγω απόφαση, οι προθεσμίες για τις αναλήψεις υποχρεώσεων και τις πληρωμές εκ μέρους των τελικών δικαιούχων καθορίστηκαν αντίστοιχα στις 31 Δεκεμβρίου 1993 και στις 31 Δεκεμβρίου 1995.

Για το πρόγραμμα Leader I στην Ιταλία, η προθεσμία για τις πληρωμές σε επίπεδο τελικών δικαιούχων παρατάθηκε πρώτη φορά μέχρι τις 30 Ιουνίου 1996, με απόφαση της Επιτροπής της 3ης Απριλίου 1995 και δεύτερη φορά στις 31 Δεκεμβρίου 1996, με απόφαση της Επιτροπής της 28ης Ιουλίου 1995.

Η Επιτροπή, πράγματι, δύναται να χορηγήσει, σε ειδικές περιπτώσεις, παράταση των προθεσμιών εκτέλεσης των υποχρεώσεων, όπως η προθεσμία πραγματοποίησης των πληρωμών, βάσει των κατάλληλων δικαιολογητικών στοιχείων. Η Επιτροπή για λόγους τρέχουσας νομικής διαδικασίας δύναται να χορηγήσει παράταση που αντιστοιχεί κανονικά με την περίοδο αναστολής των δραστηριοτήτων.

Σχετικά με τα προγράμματα που αποτελούν αντικείμενο της νομικής διαδικασίας, με επιστολή του Νοεμβρίου 1995, η Επιτροπή πληροφόρησε την τοπική ομάδα (GAL) "Ulixes" και το ιταλικό υπουργείο γεωργίας ότι η τρέχουσα νομική διαδικασία δεν έχει ως αποτέλεσμα να εκπίπτει το δικαίωμα για την καταβολή της συνδρομής αλλά απλώς αναβάλλεται για τη διάρκεια της τρέχουσας διαδικασίας.

Όπως υπενθυμίζει το Αξιότιμο Μέλος του Κοινοβουλίου, μετά από την αίτηση του ιταλικού υπουργείου γεωργίας, η Επιτροπή χορήγησε, μόνο στο GAL "Ulixes", παράταση της τελικής προθεσμίας για την πραγματοποίηση των πληρωμών από τις 31 Δεκεμβρίου 1996 έως τις 31 Ιουλίου 1998 για νομικούς λόγους. Η παράταση αυτή, που ακολουθεί, όπως έχει ήδη αναφερθεί ανωτέρω, άλλες δύο παρατάσεις του προγράμματος Leader I στην Ιταλία, χορηγήθηκε για ένα αριθμό μηνών που αντιστοιχεί με αυτόν του μπλοκαρίσματος των δραστηριοτήτων της GAL "Ulixes" για νομικούς λόγους.

Πράγματι, σύμφωνα με τις πληροφορίες των ιταλικών αρχών, το μπλοκάρισμα των δραστηριοτήτων της GAL άρχισε στις 25 Μαρτίου 1995 και περατώθηκε στις 28 Οκτωβρίου 1996, δηλαδή για περίοδο 19 μηνών. Συνεπώς, η Επιτροπή με την απόφαση της 16ης Απριλίου 1997 παρέτεινε την τελική προθεσμία για την πραγματοποίηση των πληρωμών εκ μέρους των τελικών δικαιούχων κατά 19 μήνες από τις 31 Δεκεμβρίου 1996, εφόσον παράταση ανώτερη από τους 19 μήνες της διακοπής που οφείλεται στη διάρκεια της νομικής διαδικασίας δεν είναι αιτιολογημένη.

Στην ειδική περίπτωση της GAL "Ulixes", πρέπει να τονισθεί, εξάλλου, ότι αυτή η GAL θα μπορούσε να αναλάβει τις δραστηριότητες της δύο μήνες πριν από την προθεσμία που όρισε η Επιτροπή, εφόσον η υπόθεση διευθετήθηκε νομικά στις 28 Οκτωβρίου 1996. Επομένως, λαμβάνοντας και αυτό υπόψη, η αίτηση του ιταλικού υπουργείου γεωργίας για παράταση 21 μηνών στην ουσία έγινε δεκτή, αν και μειωμένη κατά δύο μήνες ώστε να ληφθεί υπόψη η ημερομηνία του ξεμπλοκαρίσματος.